KOMISIJAS ĪSTENOŠANAS REGULA (ES) 2020/1281

(2020. gada 14. septembris)

par darbīgās vielas etametsulfuronmetila neapstiprināšanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK, (1) un jo īpaši tās 13. panta 2. punktu,

tā kā:

(1) Saskaņā ar Regulas (EK) Nr. 1107/2009 80. panta 1. punkta a) apakšpunktu Padomes Direktīvu 91/414/EEK (2) piemēro tām darbīgajām vielām, par kurām saskaņā ar minētās direktīvas 6. panta 3. punktu pirms 2011. gada 14. jūnija pieņemts lēmums attiecībā uz apstiprinājuma procedūru un nosacījumiem. Par etametsulfuronmetilu Komisijas Lēmums 2011/124/ES (3) saskaņā ar minētās direktīvas 6. panta 3. punktu tika pieņemts 2011. gada 23. februārī.

(2) 2010. gada 29. jūnijā uzņēmums DuPont de Nemours GmbH saskaņā ar Direktīvas 91/414/EEK 6. panta 2. punktu Apvienotajai Karalistei iesniedza pieteikumu, kurā lūgts darbīgo vielu etametsulfuronmetilu iekļaut Direktīvas 91/414/EEK I pielikumā. Komisijas Lēmums 2011/124/ES apstiprināja, ka dokumentācija ir pilnīga, proti, principā var uzskatīt, ka tā atbilst Direktīvas 91/414/EEK II un III pielikumā noteiktajām datu un informācijas prasībām.

(3) Pēc tam uzņēmums FMC Agricultural Solutions A/S no uzņēmuma DuPont de Nemours GmbH pārņēma visas tiesības, kas attiecas uz etametsulfuronmetilu.

(4) Attiecībā uz etametsulfuronmetilu ir saskaņā ar Direktīvas 91/414/EEK 6. panta 2. un 4. punktā noteikto procedūru novērtēta pieteikuma iesniedzēja piedāvāto lietojumu ietekme uz cilvēka un dzīvnieku veselību un vidi. Apvienotā Karaliste 2012. gada 17. septembrī novērtējuma ziņojuma projektu iesniedza Komisijai un Eiropas Pārtikas nekaitīguma iestādei (turpmāk “Iestāde”).

(5) Dalībvalstis un Iestāde izskatīja novērtējuma ziņojuma projektu. Iestāde 2013. gada 11. decembrī Komisijai iesniedza secinājumu (4) par darbīgās vielas etametsulfuronmetila pesticīdu riska novērtējumu. 2014. gada aprīlī Eiropas Komisija pilnvaroja Iestādi organizēt un veikt ekspertu līmeņa izvērtējumu attiecībā uz jauniem datiem par vienu no etametsulfuronmetila metabolītiem. 2014. gada 14. jūlijā Iestāde Komisijai iesniedza atjauninātu secinājumu (5).

(6) Ar 2020. gada 7. maija vēstuli uzņēmums FMC Agricultural Solutions A/S atsauca etametsulfuronmetila apstiprināšanas pieteikumu.

(7) Tā kā pieteikums ir atsaukts, etametsulfuronmetilu nevajadzētu apstiprināt.

(8) Šī regula neliedz iespēju uz Regulas (EK) Nr. 1107/2009 7. panta pamata iesniegt citus pieteikumus par darbīgo vielu etametsulfuronmetilu.

(9) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Darbīgās vielas neapstiprināšana Darbīgā viela etametsulfuronmetils nav apstiprināta.

2. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2020. gada 14. septembrī Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) Padomes Direktīva 91/414/EEK (1991. gada 15. jūlijs) par augu aizsardzības līdzekļu laišanu tirgū (OV L 230, 19.8.1991., 1. lpp.).

(3) Komisijas Lēmums 2011/124/ES (2011. gada 23. februāris), ar ko principā atzīst par pilnīgu dokumentāciju, kura iesniegta detalizētai pārbaudei saistībā ar iespējamo etametsulfurona iekļaušanu Padomes Direktīvas 91/414/EEK I pielikumā (OV L 49, 24.2.2011., 42. lpp.).

(4) EFSA (Eiropas Pārtikas nekaitīguma iestāde), 2014. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl). EFSA Journal 2014;12(1):3508, 94 lpp. doi:10.2903/j.efsa.2014.3508.

(5) EFSA (Eiropas Pārtikas nekaitīguma iestāde), 2014. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl). EFSA Journal 2014;12(7):3787, 96 lpp. doi:10.2903/j.efsa.2014.3787.